সারের অপেক্ষায় ২ দিন ধরে লাইনে দাঁড়িয়ে মৃত্যু বৃদ্ধার! চাঞ্চল্য

ওয়েব ডেস্ক : মধ্যপ্রদেশে (Madhyapradesh) সার (fertilizer) সংগ্রহের লাইনে দাঁড়িয়ে মৃত্যু (Death) হল এক প্রৌঢ়ার। ঘটনায় তুমুল আলোড়ন বিজেপি-শাসিত রাজ্যে। জানা গিয়েছে, মৃতার নাম ভুরিয়া বাই (৫৮)। বাড়ি গুনা জেলায়। পরিবার সূত্রে খবর, সরকারি বণ্টন কেন্দ্র থেকে সার নিয়ে গিয়েছিলেন বৃদ্ধা। তা নেওয়ার জন্য তিনি টানা দুই দিন লাইনে দাঁড়িয়ে ছিলেন তিনি। কিন্তু বারবার চেষ্টার পরও সার পাননি। অভিযোগ, দীর্ঘক্ষণ দাঁড়িয়ে থাকার ক্লান্তি ও অবসাদেই বুধবার রাতের দিকে আচমকা অসুস্থ হয়ে পড়েন তিনি। শুরু হয় বমি ও মাথা ঘোরা। দ্রুত হাসপাতালে নিয়ে যাওয়া হলে চিকিৎসকেরা তাঁকে মৃত ঘোষণা করেন।

এই মৃত্যুকে কেন্দ্র করে প্রশ্নের মুখে পড়েছে সরকারি বিলিবণ্টন পদ্ধতি। শুধু বিরোধীরা নয়, শাসকদলেরই স্থানীয় বিধায়ক ক্ষোভ উগরে দিয়েছেন প্রশাসনের বিরুদ্ধে। তিনি জেলাশাসককে উদ্দেশ্য করে জনসমক্ষে জানতে চান, কেন এতক্ষণ লাইনে দাঁড় করানো হল এক প্রবীণাকে? আর কেন এমন অব্যবস্থার জেরে মৃত্যু হবে সাধারণ মানুষের?

আরও খবর : সুপ্রিম কোর্টে প্রধান বিচারপতি নিযুক্তের পদ্ধতি কি? বেতন কত?

ঘটনার সময় মঞ্চে উপস্থিত ছিলেন কেন্দ্রীয় মন্ত্রী ও স্থানীয় সাংসদ জ্যোতিরাদিত্য সিন্ধিয়া (Jyotiraditya Scindia)। তবে এই ঘটনা নিয়ে জেলাশাসক দাবি করেন, ভুরিয়া বাই দীর্ঘদিন ধরেই ডায়াবেটিসে ভুগছিলেন এবং সেই কারণেই তাঁর মৃত্যু হয়েছে। কিন্তু প্রশাসনের এই ব্যাখ্যায় ক্ষোভ কমেনি সাধারণ মানুষের। এ নিয়ে জোর বিতর্ক শুরু হয়েছে।

ঘটনার পরেই মৃতার পরিবারকে ২ লক্ষ টাকা ক্ষতিপূরণ দেওয়ার কথা ঘোষণা করেছেন সিন্ধিয়া। রেড ক্রসের তরফে১০ হাজার টাকা দেওয়া হবে বলে জানিয়েছে জেলা প্রশাসন। এই ঘটনায় তদন্তের আশ্বাস দিয়েছেন কেন্দ্রীয় মন্ত্রী। দোষীদের বিরুদ্ধে কঠোর ব্যবস্থা নেওয়া হবে বলেও জানিয়েছেন তিনি। তবে একজন বৃদ্ধাকে কেন এতক্ষণ লাইনে দাঁড়িয়ে থাকতে হল? তা নিয়ে প্রশ্ন উঠে গিয়েছে।